
[bookmark: TextBodyBegin]Europa-Parlamentet,
–	der henviser til anmodning om ophævelse af Klára Dobrevs immunitet, som er fremsendt den 5. december 2025 af distriktsdomstolen Budapest II og III i forbindelse med en straffesag indledt mod hende på grundlag af en begæring fra en privat sagsøger, og hvorom der blev givet meddelelse på plenarmødet den 19. januar 2026,
–	der har hørt Klára Dobrev den 5. maj 2026, jf. forretningsordenens artikel 9, stk. 6,
–	der henviser til artikel 8 og 9 i protokol nr. 7 vedrørende Den Europæiske Unions privilegier og immuniteter samt artikel 6, stk. 2, i akten af 20. september 1976 om almindelige direkte valg af medlemmerne af Europa-Parlamentet,
–	der henviser til de domme, som Den Europæiske Unions Domstol afsagde den 21. oktober 2008, 19. marts 2010, 6. september 2011, 17. januar 2013 og 19. december 2019[footnoteRef:1], [1:  	Domstolens dom af 21. oktober 2008, Marra mod De Gregorio og Clemente, C-200/07 og C-201/07, ECLI:EU:C:2008:579; Rettens dom af 19. marts 2010, Gollnisch mod Parlamentet, T-42/06, ECLI:EU:T:2010:102; Domstolens dom af 6. september 2011, Patriciello, C-163/10, ECLI: EU:C:2011:543; Rettens dom af 17. januar 2013, Gollnisch mod Parlamentet, T-346/11 og T-347/11, ECLI:EU:T:2013:23; Domstolens dom af 19. december 2019, Junqueras Vies, C-502/19, ECLI:EU:C:2019:1115.] 

–	der henviser til artikel 4, stk. 2, i den ungarske grundlov,
–	der henviser til forretningsordenens artikel 5, stk. 2, artikel 6, stk. 1, og artikel 9,
–	der henviser til betænkning fra Retsudvalget (A10‑0190/2026),
A.	der henviser til, at distriktsdomstolen Budapest II og III den 5. december 2025 fremsendte en anmodning om ophævelse af immuniteten for Klára Dobrev, medlem af Europa-Parlamentet valgt i Ungarn, i forbindelse med den straffesag for ærekrænkelse, som en privat sagsøger har indledt mod hende i forbindelse med en påstået lovovertrædelse, der fandt sted den 3. oktober 2023;
B.	der henviser til, at Ungarns kultur og innovationsministerium, repræsenteret ved den daværende kultur- og innovationsminister, Balázs Zoltán Hankó, som privat sagsøger den 4. november 2025 indgav en klage mod Klára Dobrev for ærekrænkelse på grundlag af udsagn, der angiveligt blev fremsat den 3. oktober 2023 i forbindelse med en onlinepressekonference på sociale medier og websteder på internettet under overskriften "Vi forlanger svar om den statsstøttede seksualundervisning for pædofile præster! Hvor mange pædofile præster modtog et tocifret millionbeløb fra staten til seksualundervisning? Vi forlanger svar fra Balázs Hankó og Zsolt Semjén! Følg vores pressekonference om skandalen live!"; der henviser til, at Ungarns kultur og innovationsministerium anså disse udsagn for at være alvorligt ærekrænkende og i stand til at undergrave ministeriets omdømme i samfundet;
C.	der henviser til, at Klára Dobrev ved at komme med disse udsagn angiveligt begik ærekrænkelse for den brede offentlighed i henhold til artikel 226, stk. 1, og artikel 226, stk. 2, litra b), i lov C af 2012 om den ungarske straffelov; der henviser til, at denne lovovertrædelse i henhold til den ungarske straffelovs artikel 231, stk. 2, kun kan straffes i forbindelse med en begæring fra en privat sagsøger;
D.	der henviser til, at formålet med den parlamentariske immunitet i henhold til protokol nr. 7 vedrørende Den Europæiske Unions privilegier og immuniteter er at beskytte Parlamentet og dets medlemmer mod retsforfølgning i relation til aktiviteter, der udføres under udøvelsen af det parlamentariske hverv, og som ikke kan adskilles fra dette hverv;
E.	der henviser til, at Parlamentet i henhold til forretningsordenens artikel 5, stk. 2, under udøvelsen af sine beføjelser vedrørende privilegier og immuniteter arbejder for at bevare sin integritet som demokratisk lovgivende forsamling og sikre medlemmernes uafhængighed under udførelsen af deres opgaver;
F.	der henviser til, at Klára Dobrev blev valgt til Europa-Parlamentet ved valget i maj 2019 og genvalgt i juni 2024 og således var medlem af Europa-Parlamentet på tidspunktet for den påståede lovovertrædelse;
G.	der henviser til, at Europa-Parlamentets medlemmer i henhold til artikel 8 i protokol nr. 7 vedrørende Den Europæiske Unions privilegier og immuniteter hverken kan eftersøges, tilbageholdes eller retsligt forfølges på grund af meningstilkendegivelser eller stemmeafgivelser under udøvelsen af deres hverv;
H.	der henviser til, at den påståede lovovertrædelse ikke udgør, og den deraf følgende anmodning om ophævelse af Klára Dobrevs immunitet ikke vedrører, en meningstilkendegivelse eller en stemmeafgivelse under udøvelsen af hendes hverv som omhandlet i artikel 8 i protokol nr. 7 vedrørende Den Europæiske Unions privilegier og immuniteter;
I.	der henviser til, at Europa-Parlamentets medlemmer i henhold til artikel 9, stk. 1, litra a), i protokol nr. 7 vedrørende Den Europæiske Unions privilegier og immuniteter under Europa-Parlamentets mødeperioder på deres eget lands område nyder de immuniteter, der tilstås medlemmerne af deres medlemsstats lovgivende forsamling;
J.	der henviser til, at det fremgår af artikel 4, stk. 2, i den ungarske grundlov, at medlemmerne af det ungarske parlament nyder parlamentarisk immunitet; der henviser til, at der i henhold til artikel 74, stk. 1, i lov XXXVI af 2012 om nationalforsamlingen kun kan indledes eller føres straffesager eller, hvis der ikke gives frivilligt afkald på immuniteten i det konkrete tilfælde, forseelsessager og anvendes strafferetslige tvangsforanstaltninger mod et medlem efter forudgående tilladelse fra nationalforsamlingen;
K.	der henviser til, at Klára Dobrev på tidspunktet for de omstændigheder, som gav anledning til anmodningen om ophævelse af hendes immunitet, blev betragtet som en fremtrædende og højlydt kritiker af den daværende ungarske regering og konsekvent fordømte dens politikker og handlinger, herunder navnlig den meget omtalte pædofiliskandale, som personer med forbindelse til de politiske magthavere var indblandet i; der henviser til, at den private sagsøger var medlem af Ungarns daværende regering; der henviser til, at sager om ærekrænkelse i henhold til ungarsk ret tilsyneladende kan føres inden for både strafferetten og civilretten, med betydelige forskelle i de tilsvarende mulige retlige konsekvenser, herunder fængsling; der henviser til, at beslutningen om at foretage strafferetlig forfølgning i den foreliggende sag dermed rejser tvivl om, hvorvidt der tilstræbes oprejsning for faktisk skade på omdømmet, og kunne tyde på, at formålet med søgsmålet går videre end dette legitime mål og snarere er at skade Klára Dobrevs omdømme som medlem af Europa-Parlamentet; der henviser til, at timingen for retsforfølgningen og dens kontekst og karakter, herunder den private sagsøgers politiske tilhørsforhold og hans rolle som minister, i forening med den selektive anvendelse af strafferetten frem for civilretten giver anledning til i alvorlig grad at mistænke, at den retssag, som anmodningen var baseret på, var politisk motiveret;
L.	der henviser til, at det derfor kunne se ud til, at fumus persecutionis i dette tilfælde kan antages, dvs. at hensigten bag retssagen er at skade Klára Dobrevs politiske virksomhed som medlem af Europa-Parlamentet og dermed Parlamentets uafhængighed;
M.	der henviser til, at Parlamentet ikke kan sidestilles med en domstol, og at medlemmet i forbindelse med en procedure om ophævelse af immunitet ikke kan betragtes som en anklaget[footnoteRef:2]; [2:  	Rettens dom af 30. april 2019, Briois mod Parlamentet, T-214/18, ECLI:EU:T:2019:266.] 

1.	vedtager ikke at ophæve Klára Dobrevs immunitet;
2.	pålægger sin formand straks at sende denne afgørelse og det kompetente udvalgs betænkning til Ungarns kompetente myndighed og Klára Dobrev.

